钦定古今图书集成/明伦汇编/氏族典/第425卷 > 《廖用贤尚友录》 > 管夷吾
## 钦定古今图书集成/明伦汇编/氏族典/第425卷 > 《廖用贤尚友录》 > 管夷吾

按《左传庄公八年》：初，齐襄公立无常，鲍叔牙曰：“君使
民慢，乱将作矣。”奉公子小白出奔莒。乱作，管夷吾、召
忽奉公子纠来奔。九年秋，鲍叔帅师来言曰：“子纠，亲
也，请君讨之。管召仇也，请受而甘心焉。”乃杀子纠于
生窦，召忽死之。管仲请囚，鲍叔受之，及堂阜而税之。
归而以告曰：“管夷吾治于高傒，使相可也。”公从之。〈杜注〉
“管夷吾”、召忽，皆子纠傅也。